Seaghan Mac an tSionnaigh

Is aistritheoir, ceoltóir, scríbhneoir, agus gníomhaí teanga Éireannach é Seaghan Mac an tSionnaigh.  

As Deisceart Chill Chainnigh é ó dhúchas, ach tá sealanna cónaí caite aige i Luimneach, i mBaile Átha Cliath, i gCorca Dhuibhne agus i mBéal Feirste. Lasmuigh d'Éirinn, tá cónaí déanta aige i gCeanada, sna Stáit Aontaithe agus sa tSualainn, tíortha ar bhog sé chucu d'fhonn Gaeilge a mhúineadh in institiúidí ollscoile iontu.  

Sa bhliain 2020 d'fhág sé a phost mar léachtóir sinsearach le teangacha Ceilteacha in Ollscoil Uppsala agus tá cónaí anois air sa Bhruiséil mar a n-oibríonn sé don Choimisiún Eorpach.

Saothar 
Bhain Seaghan amach céim dochtúra ó Choláiste Mhuire Gan Smál, Luimneach, sa bhliain 2017 i ngeall ar thráchtas Ph.D. a scríobh sé faoi sheanchaí ó Chorca Dhuibhne darbh ainm Seán Mac Criomhthain. Tá míreanna éagsúla le Seaghan foilsithe in Comhar, Mionlach, Feasta, Nós, tuairisc.ie, Meon Eile, san Irish Times agus sa Dublin Review of Books. Le gnéithe éagsúla de chultúr na Gaeilge a bhíonn sé ag plé agus tá a chuid saothar acadúil foilsithe in irisleabhair phiarmheasta idirnáisiúnta, as Béarla, as Gaeilge, agus as Fraincis. 

Tá dhá leabhar curtha amach aige mar gheall ar an bhfoclóirí Luimníoch T. O'Neill Lane; ceann as Gaeilge, le Coiscéim, agus ceann as Béarla, ar fhéinfhoilsigh sé é.  

Rinne sé comhdháil Meanmanra a bhunú i bpáirt lena chara, Oisín Uíbh Eachach, agus sprioc acu téarmaíocht na Gaeilge a aclú don phlé fealsúnach. Dhá chnuasach aistí faoi eagarthóireacht na beirte a tháinig ar an saol de thoradh na comhdhála seo.  

Mar le tograí cruthaitheacha de, tá roinnt dá chuid filíochta curtha i gcló in Poetry Ireland Review. 

Ainmníodh aistriúchán dá chuid, An Triúr Triallach: An Congó arna fhoilsiú ag Dalen Éireann ar ghearrliosta aistriúchán Ghradam de Bhaldraithe ag duaiseanna liteartha an Oireachtais.

Na meáin 
Tá baint ag Seaghan le ceol úrnua as Gaeilge a chur chun cinn, agus bíonn a iarrachtaí féin sa réimse seo á gcur ar fáil aige ar a chaineál YouTube. Bíonn sé i mbun comhoibriú le healaíontóirí eile chomh maith, faoi mar a fheictear sa chaimeo a bhí aige san fhíseán a ghabhann le dán de chuid Chiara Ní É dar teideal 'Dán Crá', físeán dár chum sé an ceol olldoird a chloistear ann.

Ní hannamh Seaghan i mbun caint phoiblí a thabhairt ach an oiread agus bíonn sé le cloisteáil mar aoi ar chláracha sna meáin Ghaeilge go minic.

Tagairtí 

Scríbhneoirí Éireannacha
Aistritheoirí
Daoine beo
Gníomhaithe Gaeilge